(Návrh)
Z Á K O N
z ......................... 2012 
o zmene a doplnení zákonného opatrenia predsedníctva Slovenskej národnej rady č. 370/1992 Zb.  o zriadení Akadémie Policajného zboru Slovenskej republiky v znení  zákona Národnej rady Slovenskej republiky č. 324/1996 Z. z. a o zmene a doplnení niektorých zákonov
Národná rada Slovenskej republiky sa uzniesla na tomto zákone: 

Čl. I

Zákonné opatrenie predsedníctva Slovenskej národnej rady č. 370/1992 Zb. o zriadení Akadémie Policajného zboru Slovenskej republiky v znení  zákona Národnej rady Slovenskej republiky č. 324/1996 Z. z. sa mení a dopĺňa takto: 

1.	Poznámka pod čiarou k odkazu 1 znie:

„1) § 44 zákona č. 131/2002 Z. z. o vysokých školách v znení neskorších predpisov.“.

2.	Slová „Akadémia Policajného zboru“ vo všetkých tvaroch sa v celom texte zákonného opatrenia nahrádzajú slovami „Akadémia Policajného zboru – vysoká škola v Bratislave“ v príslušnom tvare.

3.	Za § 1 sa vkladá § 1a, ktorý znie:

„§ 1a

Ak sa v doterajších všeobecne záväzných právnych predpisoch používa názov „Akadémia Policajného zboru“ vo všetkých tvaroch, rozumie sa tým „Akadémia Policajného zboru – vysoká škola v Bratislave“ v príslušnom tvare.“.

Čl. II

Zákon č. 155/1997 Z. z. o zriadení Trenčianskej univerzity v Trenčíne sa mení a dopĺňa takto: 

1.	Slová „Trenčianska univerzita v Trenčíne“ vo všetkých tvaroch sa v celom texte zákona nahrádzajú slovami „Trenčianska vysoká škola Alexandra Dubčeka v Trenčíne“ v príslušnom  tvare.

2.	Za § 1 sa vkladajú § 1a a 1b, ktoré znejú:

„§ 1a

Ak sa v doterajších všeobecne záväzných právnych predpisoch používa názov „Trenčianska univerzita v Trenčíne“ alebo „Trenčianska univerzita Alexandra Dubčeka v Trenčíne“ vo všetkých tvaroch, rozumie sa tým „Trenčianska vysoká škola Alexandra Dubčeka v Trenčíne“ v príslušnom tvare.

§ 1b
Zrušovacie ustanovenie účinné k 1. septembru 2013

Zrušuje sa zákon č. 209/2002 Z. z. o zmene názvu Trenčianskej univerzity v Trenčíne a o zmene zákona č. 131/2002 Z. z. o vysokých školách a o zmene a doplnení niektorých zákonov.“.

Čl. III

Zákon č. 465/2003 Z. z. o zriadení Univerzity J. Selyeho v Komárne a o doplnení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov sa mení a dopĺňa takto:

1.	V § 1 okrem druhého bodu a v § 2 sa slová „Univerzita J. Selyeho“ vo všetkých tvaroch nahrádzajú slovami „Vysoká škola J. Selyeho“ v príslušnom tvare.“.

2.	V § 1 druhý bod znie:
„2. Vysoká škola J. Selyeho je vysokou školou, ktorá nie je začlenená medzi univerzitné vysoké školy alebo odborné vysoké školy.“.

3.	Za § 2 sa vkladá § 3, ktorý znie:

„§ 3

Ak sa v doterajších všeobecne záväzných právnych predpisoch používa názov „Univerzita J. Selyeho“ vo všetkých tvaroch, rozumie sa tým „Vysoká škola J. Selyeho“ v príslušnom tvare.“.

Čl. IV

Tento zákon nadobúda účinnosť 1. septembra 2013.